**Broj: 190-10-016/19**

**Mostar; 12.3.2019. godine**

**PREDMET: PISMO PODRŠKE FUDBALSKOM KLUBU VELEŽ**

Poštovani,

Ovim putem Vam se obraćamo povodom posljednjih nemilih dešavanja vezanih za Fudbalski klub Velež i nepravdu koja mu je načinjena na utakmici 17. kola Prve lige FBiH odigrane u Goraždu.

Naime, svjedoci smo pozitivnih procesa koji se dešavaju u Veležu dolaskom Uprave na čelu sa gospodinom Šemsudinom Hasićem. Također, dobro pamtimo vrijeme kada je simbol Mostara gotovo bio pred gašenjem i zahvalni smo ovoj generaciji ljudi koja će zlatnim slovima ostati upisana u veležovoj historiji.

Nažalost, koliko je naše društvo podložno korupciji govore i detalji utakmice Goražde-Velež, te sporno suđenje djelitelja pravde ovog meča, glavnog sudije i dvojice pomoćnih sudija, koji su krajnje neprofesionalno obavljali ovaj časni arbitarski posao, te time ukaljali čast Nogometnog saveza FBiH.

Iako su svojim neprofesionalizmom negativno utjecali na šanse Rođenih za plasman u BH Telecom Premijer ligu BiH, ovim putem želimo iskazati punu podršku igračima i Upravi FK Velež, koji je uz naš Univerzitet „Džemal Bijedić“ u Mostaru, najreprezentativniji simbol grada Mostara i Hercegovine, uz želju da ne posustanu u zajedničkom cilju svih iskonskih ljubitelja Veleža, a to je povratak u prvi rang i plasman na evropska takmičenja. Također, pozivamo nadležne organe Nogometnog saveza FBiH da ispitaju sporne situacije ove utakmice, te preduzmu adekvatne korake na suzbijanju korupcije u bh. fudbalu.

**PREDSJEDNIŠTVO UNIJE STUDENATA**

**UNIVERZITETA „DŽEMAL BIJEDIĆ“ U MOSTARU**